**Zamisli da si ocean – napiši pismo i osvoji sjajne nagrade!**

Svjetska poštanska unija (UPU) i ove godine organizira Međunarodno natjecanje u pisanju pisama za mlade s ciljem poticanja umijeća pisanja i promicanje međunarodnog prijateljstva. U BiH natjecanje zajednički organiziraju tri poštanska operatora - Hrvatska pošta Mostar, BH Pošta i Pošte Srpske.

Pozivamo te da postaneš dio globalnog natjecanja u pisanju pisama – ovo je tvoj trenutak da pokažeš kreativnost! Tvoje pismo može postati glas koji će predstaviti Bosnu i Hercegovinu na svjetskoj pozornici.

Svjetska poštanska unija je u proteklih 150 godina, koliko postoji, služila ljudima širom svijeta u više od osam generacija. Od tog vremena svijet se dosta promijenio. Upravo iz tog razloga Svjetska poštanska unija ove godine želi potaknuti mlade ljude da razmišljaju o prirodnim bogatstvima svijeta te u skladu s tim su odredili novu temu za 54. natjecanje u pisanju pisama, koja glasi:

**„Zamisli da si ocean. Napiši nekome pismo u kojem ćeš objasniti zašto i kako bi se trebali dobro brinuti o tebi.“**

Vrijedne nagrade mogu osvojiti mladi ljudi od 9 do 15 godina starosti koji napišu pismo na zadanu temu i pošalju ga na adresu jednoga od tri bh poštanska operatora. Originalni rad može sadržavati od 500 do 800 riječi i mora biti u obliku pisma. Troje prvoplasiranih učenika bit će nagrađeni novčanim nagradama (500, 300 i 200 KM) i biciklima, dok će njihovi nastavnici materinskog jezika biti nagrađeni novčanim nagradama u iznosu od 150 KM. Za posebne pohvale i nagrade stručni žiri će izabrati još 8 radova, a njihove autore očekuju bežične slušalice i pisač u boji uz prigodne poklone iznenađenja.

Hrvatska pošta Mostar posebno će nagraditi prigodnim darom (u protuvrijednosti 300 KM) školu iz koje na adresu HP Mostar stigne najljepše pismo.   
  
Rok za dostavu pisama je do 31. ožujka 2025. godine. Propozicije natjecanja i sve ostale informacije se nalaze na službenoj web stranici Hrvatske pošte Mostar ([www.post.ba](https://shorturl.at/nkjTY)).